My familie-lewe moet 'n tuin wees. – NG Kerk Adelaide
My familie-lewe moet 'n tuin wees.
2022/01/23 Paul Odendaal
SKRIFLESING: Spreuke 15: 17, Spreuke 21: 9 en Hooglied 4: 12 – 5:1
Die Here het, om die eensaamheid van die mens weg te neem, die mens in verhoudinge geplaas. Heel eerste het Hy die huwelik tussen man en vrou georden. Hy het vir hulle kinders gegee en so is die huwelik, gesin en familie geskep. Dit is dan ook jou mees primêre verhoudings. Maar vir verhoudinge om te slaag, moet daaraan tyd spandeer word. Daarom is tydsbestuur van jou lewe en verhoudinge so belangrik.
Tydsbestuur bly die meeste van ons se probleem. Daar word vertel van die dosent wat op 'n dag vir sy klas studente 'n demonstrasie wou gee oor tydsbestuur. Hy het 'n groot glasfles geneem en dit eers vol groot klippe gepak. Hy vra toe vir die klas of die fles versadig is. Tot hulle verbasing, gooi hy daarna 'n klomp gruis in en skud die fles. Daarna gooi hy nog fyn sand by en skud die fles en laastens gooi hy ook nog water in. Alles pas mooi in die fles.
Toe hy dieselfde inhoud van klippe, gruis, sand en water gebruik en die eksperiment omkeer en eers die water, toe die sand, toe die gruis en laastens die klippe inpak, toe pas amper die helfte van dieselfde inhoud nie in die fles nie. Net so, verklaar die dosent, moet 'n mens altyd in jou lewe begin met die groot klippe, die belangrikste prioriteite in jou lewe, en dan sal daar nog plek wees vir die alledaagse nietighede. Hierdie illustrasie wil vir ons kom sê dat ons huwelike, ons gesinne, ons familie die eerste en hoogste prioriteit in ons lewe moet wees. As ons huwelikslewe en ons gesinne en families gelukkig is, sal ons die vreugde ervaar om met oorgawe ook al ons ander pligte en verantwoordelikhede na te kom.
Maar wie sy lewe verspil op nietighede, mis die groot belangrike prioriteite in sy lewe. As 'n mens die Bybel goed bestudeer, kom 'n mens agter dat verhoudinge vir die Here baie belangrik is. Jou verhoudinge met God, met jou lewensmaat, kinders, jou familie, jou vriende en met die mense op jou pad, is vir God van kardinale belang. (In hierdie volgorde.)
Mense wat 'n vol, vervulde huweliks- en gesinslewe gelewe het, sterf baie makliker en mooier as mense wat hulself nog op hulle sterfbed kwalik neem omdat hulle hul lewensdae gemors het op nietighede. Daarom leer die Here Jesus vir ons om na die lewe te kyk vanuit die perspektief van die dood. Eers as jy jou verganklikheid besef en erken, kan jy leer om vreugdevol en sinvol verhoudings te bou. 'n Vervulde lewe is 'n lewe van goeie verhoudinge, van gesonde huwelike, gesinne en families.
Die huwelik, gesin en familie behoort altyd die veilige hawe en tuiste te wees, waar 'n persoon kan voel hy of sy is geborge en veilig.
Die duiwel is altyd daarop uit om verdeeldheid te skep in huwelike, gesinne, families en tussen vriende. Daarom is daar soveel gebrokenheid in hierdie wêreld. Die duiwel loop soos 'n brullende leeu rond om verhoudings te verskeur.
Daarom moet 'n mens na die Here toe vlug met jou huwelik, gesin en familie. Die Here wil die Beskermheer wees van jou huweliks- en gesinslewe. Maar dan moet ons binne die wil en wet van die Here leef.
Spreuke 15: 17 lees dat 'n mens nie rykdom moet najaag nie, maar eerder goeie verhoudinge: " 'n Porsie groente met liefde daarby is beter as 'n vetgevoerde beesmet haat daarby". Die najaag van rykdom waarborg nie goeie verhoudinge nie.
In verhoudinge moet jy die gawes van die Gees beoefen, onder andere die gees van sagmoedigheid en vredeliewendheid, want hoor wat sê koning Salomo in Spreuke 21: 9 – "Om op die hoek van 'n dak te woon,is beter as om 'n huis te deel met 'n bakleierige vrou."
Die heiligheid van die huwelik word beskryf in Hooglied 4: 12, naamlik: "My beminde bruid is 'n tuin wat toegemaak is, 'n tuin met 'n muur om, 'n fontein wat afgekamp is." (Afrikaanse 1983-vertaling) Salomo bedoel daarmee dat die huwelik heilig is en toegesluit is sodat geen derde party kan inmeng in die huweliksverhouding nie. Die huwelik het 'n muur om en 'n hek wat gesluit is. Die huwelik is sakraal. In die Rooms Katolieke kerk is die huweliksluiting ook 'n sakrament wat voor die Here gesluit word. Ons lewensmaat is net aan ons geleen. Omdat ons nie weet hoe lank hierdie tyd is nie, moet 'n mens die mooiste daarvan probeer maak. "Geniet jou vrou …" sê Prediker. Waar huwelike en gesinne verbrokkel, verbrokkel die samelewing.
Binne hierdie geslote tuin, is daar die ruimte om kinders groot te maak, waar hulle veilig en geborge kan voel. Daarom, in die veiligheid van die huwelik word kinders groot met die sekuriteit dat hulle ouers vir mekaar lief is. Dit is die veilige ruimte. Daarom is gesinne die boustene van God se Koninkryk. Daarom praat ons van verbondsgesinne, wat in die verbondsgemeente saamleef. Gesonde gesinne is die boustene van die Christelike samelewing. Daarom moet ons in hierdie post-moderne samelewing weer nuwe respek kry vir die huwelik as 'n instelling van God; en die gesin as die ruimte waarbinne kinders leer om in verhoudinge te leef, om eendag as volwasse mense in goeie verhoudinge te staan met ander.
Johannes Calvyn het gesê, kinders het behoefte aan GEBORGENHEID en SEKURITEIT. Om geborgenheid te verseker, moet jy baie LIEFDE gee. Om sekuriteit te gee, moet jy STRENG wees. 'n Kind moet weet dat daar grense is. Binne hierdie grense is hy of sy veilig. Daarom moet ons ook die kindertjies grootmaak in God se geborgenheid en sekuriteit. Die kindertjies moet die liefde van God beleef om geborgenheid te ervaar. Die kindertjies moet ook God se sekuriteit kan ervaar, deur streng binne God se wil te leef.
Salomo praat van die huwelik as 'n tuin. Daarom is die gesin ook 'n tuin. 'n Tuin kort voortdurende werk. Die gras moet gesny word. Die bome moet gesnoei word. Grond moet omgespit word. Die tuin moet water kry. Net so moet daar aan die verhoudinge in die huwelik en in die gesin gewerk word. Verhoudinge kom nie vanself nie. Hoe meer jy energie insit in 'n verhouding, hoe nader beweeg jy na jou lewensmaat of kind.
'n Tuin kan 'n oase, 'n lushof word. Die gesin en familie kan alleen 'n oase word, as almal aan die verhoudinge binne die gesin en familie werk. Al is jy ongetroud, het jy 'n familie en 'n vriendekring. Dan hoef niemand meer eensaam te wees nie. Dit was tog God se oorspronklike bedoeling, dat ons nie eensaam moet wees nie.
Kom ons werk in 2022 daaraan om van ons huwelike, gesinne, families en vriendekringe 'n oase en 'n lushof te maak. AMEN